b'\n_START_ARTICLE_\nCoroana Boreal\xc4\x83 (constela\xc8\x9bie)\n_START_SECTION_\nMitologie \xc8\x99i istorie\n_START_PARAGRAPH_\nAceast\xc4\x83  constela\xc8\x9bie ar reprezenta coroana oferit\xc4\x83 Ariadnei la c\xc4\x83s\xc4\x83toria sa cu Dionysos._NEWLINE_Constela\xc8\x9bia a fost repertoriat\xc4\x83 de Ptolemeu \xc3\xaen lucrarea sa, Almageste.\n_START_SECTION_\nObservarea stelelor\n_START_PARAGRAPH_\nConstela\xc8\x9bia este slab\xc4\x83, \xc3\xaens\xc4\x83 adunat\xc4\x83, \xc8\x99i ofer\xc4\x83 un spectacol pl\xc4\x83cut c\xc3\xa2nd condi\xc8\x9biile de observare sunt bune._NEWLINE_Coroana Boreal\xc4\x83 se repereaz\xc4\x83 destul de u\xc8\x99or (c\xc3\xa2nd este vizibil\xc4\x83) \xc3\xaentre \xce\xb1 Lyrae (Vega) \xc8\x99i \xce\xb1 Bootis (Arcturus), \xc8\x99i \xc3\xaen prelungirea \xe2\x80\x9eoi\xc8\x99tii\xe2\x80\x9d Carului Mare._NEWLINE_Forma de coroan\xc4\x83 a constela\xc8\x9biei este destul de clar\xc4\x83, contrar aceleia a omoloagei sale australe.\n_START_SECTION_\n\xce\xb1 Coronae Borealis (Alphecca)\n_START_PARAGRAPH_\nCea mai str\xc4\x83lucitoare stea din Coroana Boreal\xc4\x83 este \xce\xb1 Coronae Borealis (Alphecca), al c\xc4\x83rui nume provine din arab\xc4\x83 \xc8\x99i care mai este cunoscut\xc4\x83 \xc8\x99i sub numele s\xc4\x83u latin Gemma, \xe2\x80\x9epiatr\xc4\x83 pre\xc8\x9bioas\xc4\x83 transparent\xc4\x83 \xc8\x99i str\xc4\x83lucitoare\xe2\x80\x9d, \xe2\x80\x9egem\xc4\x83\xe2\x80\x9d. Alphecca este o stea alb\xc4\x83 din secven\xc8\x9ba principal\xc4\x83, \xc3\xaens\xc4\x83 \xc3\xaen realitate este o stea binar\xc4\x83; companioana sa este o stea asem\xc4\x83n\xc4\x83toare cu Soarele \xc8\x99i o eclipseaz\xc4\x83 u\xc8\x99or la fiecare 17,4 zile.\n_START_SECTION_\nAlte stele\n_START_PARAGRAPH_\n\xce\xb2 Coronae Borealis (Nusakan) este a doua cea mai str\xc4\x83lucitoare stea din constela\xc8\x9bie, cu o magnitudine de 3,68. Este o stea binar\xc4\x83, iar principala este o pitic\xc4\x83 neobi\xc8\x99nuit de bogat\xc4\x83 \xc3\xaen p\xc4\x83m\xc3\xa2nturi rare \xc8\x99i lipsit\xc4\x83 de oxigen._NEWLINE_\xce\xb8 CrB, aflat\xc4\x83 la unul din capetele coroanei, este o stea de circa trei ori mai mare dec\xc3\xa2t Soarele, a c\xc4\x83rei rota\xc8\x9bie la Ecuator este egal\xc4\x83 cu 393 km/s, adic\xc4\x83 de 200 de ori mai mare dec\xc3\xa2t viteza de rota\xc8\x9bie a Soarelui. Aceast\xc4\x83 vitez\xc4\x83 nu este deocamdat\xc4\x83 explicat\xc4\x83._NEWLINE_T CrB este o nov\xc4\x83 recurent\xc4\x83. De obicei, ea are o magnitudine de circa 10, dar de dou\xc4\x83 ori a devenit suficient de str\xc4\x83lucitoare pentru a putea fi v\xc4\x83zut\xc4\x83 cu ochiul liber: \xc3\xaen 1866, ea a atins magnitudinea 2, iar \xc3\xaen 1946, magnitudinea 3._NEWLINE_Anatole France, \xc3\xaen Le Jardin d\xe2\x80\x99\xc3\x89picure (1894), vorbe\xc8\x99te despre aceast\xc4\x83 observa\xc8\x9bie, \xc3\xaen capitolul Despre miracol, \xc3\xaens\xc4\x83 f\xc4\x83r\xc4\x83 s\xc4\x83-i \xc8\x99tie cauza: _NEWLINE_\xe2\x80\x9eam v\xc4\x83zut, \xc3\xaen 1866, o stea aprinz\xc3\xa2ndu-se de-odat\xc4\x83 \xc3\xaen Coroana boreal\xc4\x83, str\xc4\x83lucind aproape o lun\xc4\x83, \xc8\x99i sting\xc3\xa2ndu-se treptat apoi.\xe2\x80\x9d_NEWLINE_R CrB este o stea  de magnitudinea a \xc8\x99asea, a c\xc4\x83rei luminozitate poate sc\xc4\x83dea p\xc3\xa2n\xc4\x83 la magnitudinea 14, \xc3\xaen timp de c\xc3\xa2teva s\xc4\x83pt\xc4\x83m\xc3\xa2ni, \xc3\xaentr-un mod aleatoriu, \xc3\xaenainte de a reveni la valoarea normal\xc4\x83 \xc3\xaen c\xc3\xa2teva luni. Se crede c\xc4\x83 particulele de carbon se acumuleaz\xc4\x83 \xc3\xaen straturile externe ale stelei, \xc3\xaenainte de a fi ejectate, \xc3\xaentr-un mod haotic, prin radia\xc8\x9biile sale._NEWLINE_\xce\xb3 CrB \xc8\x99i \xce\xb7 CrB sunt dou\xc4\x83 stele duble. Prima pereche efectueaz\xc4\x83 o revolu\xc8\x9bie \xc3\xaen 101 ani, iar a doua pereche \xc3\xaen 42 de ani.'